શામળે ‘નંદબત્રીસી’માં અમુક પ્રસંગોએ સમસ્યાઓનું નિરૂપણ કર્યું છે. તે કથાનક જોતાં આપણી સમક્ષ આવે છે. પશ્ચિમ ભારતમાં આવેલા નંદનગરમાં નંદસેન નામનો રાજા રાજ્ય કરતો હતો. તેના દરબારમાં વૈરોચન નામે પ્રતાપવંત પ્રધાન હતો. નંદરાજા પ્રજાપ્રિય હતો, માટે પ્રજાના સુખદુ:ખ જાણવા રાત્રિચર્યા કરવા નીકળ્યો. મધરાતે સરોવર કિનારે ધોબી કપડાં ધોતો હતો. તે જોઈને નંદરાજાને કૌતુક થયું. તેથી રાજાએ ધોબીને સમસ્યામાં પ્રશ્ન કર્યો.